**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.11.2019, ora 08.00 – 02.11.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 02.11.2019, ora 07.00**

**RÂURI**

Debitele au fost în general staționare, exceptând cursul mijlociu și inferior al Mureșului, cursurile inferioare ale Crișului Negru, Crișului Alb, Timișului și Bârzavei, unde au fost în creștere prin propagare.

Creșteri izolate de niveluri și debite s-au înregistrat pe unele râuri mici din zonele de munte, ca urmare a precipitațiilor slabe căzute în interval.

Debitele se situează, în general, la valori cuprinse între 30-90% din mediile multianuale lunare, mai mici (sub 30%) pe Mara, Tur, Bega Veche, Jijia, Bârlad, unii afluenţi ai Someșului (Sălăuța, Ilișua, Fizeș, Lăpuş), ai Crișului Negru (Crișul Pietros, Valea Roșie, Holod, Teuz), ai Mureșului (Comlod, Iara, Vișa, Secaș, Sebeș, Râul Mare), Jiului (Jaleş, Amaradia) şi Oltului (Ghimbășel, Homorod, Breaza, Hârtibaciu, Cungrișoara, Beica, Olteț).

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în creștere ca urmare a precipitațiilor prevăzute și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Bega Veche, Bega, bazinul superior al Arieșului și unii afluenți ai Mureșului inferior și relativ staționare pe celelalte râuri.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 01.11.2019 – 02.11.2019 a fost în scădere, având valoarea de 2000 m3/s, sub media multianuală a lunii noiembrie (4650 m3/s).

În aval de Porţile de Fier debitele au fost în scădere pe sectoarele Gruia – Calafat și Giurgiu – Tulcea și relativ staționare pe sectorul Bechet – Zimnicea.

Debitul la intrarea în ţară (secţiunea Baziaş) va fi în scădere (1950 m3/s).

În aval de Porţile de Fier debitele vor fi scădere pe sectoarele Gruia – Bechet şi Călărași – Tulcea şi relativ staţionare pe sectorul Corabia – Oltenița.

***În urma scăderii semnificative a nivelului, respectiv a debitului, fluviului Dunărea pe sectorul Chiciu–Cernavodă–Hârşova, din data de 01.11.2019 a început aplicarea prevederilor Planului de restricții şi folosire a apelor în perioadele deficitare pentru B.H. Dunăre 2016-2020 - TREAPTA 2 și 3.***

*A fost instituită* ***treapta 2 și 3 de restricții*** *la folosințele care se alimentează cu apă din Dunăre pe sectorul Chiciu – Cernavodă – Hârșova, respectiv:*

*-în scop potabil: S.C. R.A.J.A. S.A. Constanța – Sursa de apă potabilă Cernavodă;*

*-transport: C.N. A.C.N. Agigea cu alimentare apă din Dunăre;*

*-industrie: S.C. Sârme și Cabluri S.A. Hârșova.*

**2.** **Situația meteorologică în intervalul 01.11.2019, ora 09.00 – 02.11.2019, ora 06.00**

**ÎN ŢARĂ**

Vremea s-a menținut rece, deși valorile termice au marcat o creștere ușoară față de ziua precedentă. Cerul a fost variabil, cu înnorări mai persistente ziua în sud-vestul și sud-estul extrem al țării, iar noaptea în sud, unde izolat a plouat slab. S-a menținut stratul de zăpadă anterior depus în zonele montane, ce măsura până la 10 cm la Vf. Ceahlău-Toaca. Vântul a suflat slab şi moderat, cu intensificări pe crestele montane înalte și în Banat. Temperaturile maxime s-au încadrat între 5 grade la Joseni, Câmpulung și Polovragi și 13 grade la Gurahonț și Lugoj, iar la ora 06 se înregistrau valori termice cuprinse între -5 grade la Făgăraș, Joseni, Miercurea Ciuc, Pătârlagele și Târgu Ocna și 11 grade la Constanța, Constanța-Dig, Gura Portiței și Mangalia. Izolat, dimineața și noaptea, în depresiunile Carpaților Orientali, s-a semnalat ceață.

**OBSERVAȚII:** De ieri dimineața de la ora 06 au fost în vigoare 3 atenționări cod galben pentru fenomene meteorologice periculoase imediate, 1 emisă de SRPV Sibiu și 2 emise de SRPV Timișoara.

**LA BUCUREŞTI**

Vremea a fost rece, deși valorile termice au crescut ușor față de ziua precedentă. Cerul a fost variabil ziua și mai mult noros noaptea, iar vântul a suflat slab. Temperatura maximă a fost de 11 grade la Filaret și 10 grade la Afumați și Băneasa, iar la ora 06 se înregistrau 2 grade la Băneasa, 3 grade la Afumați și 4 grade la Filaret.

**3. Prognoza meteorologică în intervalul 02.11.2019, ora 09.00 – 03.11.2019, ora 09.00**

**ÎN ŢARĂ**

Valorile termice se vor apropia de cele normale pentru această dată în cea mai mare parte a țării. Cerul va fi mai mult noros în regiunile intracarpatice și va prezenta înnorări temporare în restul teritoriului. Va ploua, mai ales în a doua parte a zilei și noaptea, în Crișana, Maramureș, Transilvania, local în Banat, în Moldova și doar izolat în restul teritoriului, iar pe crestele montane vor mai fi precipitații mixte. Vântul va sufla slab și moderat, cu intensificări la munte, în special la altitudini mari, unde la rafală se vor atinge viteze până în jurul a 80 km/h, dar pe arii restrânse și la cote mai reduse și în restul teritoriului, în special în sudul Banatului, precum și în centrul și în estul Moldovei, unde rafalele vor fi de 50...60 km/h. Temperaturile maxime se vor încadra între 8 și 16 grade, iar cele minime, în general, între 2 și 12 grade. În cursul nopții, izolat se va semnala ceață, cu o probabilitate mai mare în zonele joase din sud.

**LA BUCUREŞTI**

Valorile termice vor marca o creștere față de intervalul anterior și se vor situa în jurul celor caracteristice datei. Cerul va fi variabil, iar vântul va sufla slab până la moderat. Temperatura maximă va fi de 13...14 grade, iar cea minimă de 4...5 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului şi vegetaţiei**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**